इसका कारण है कि यहां का अकादमिक माहौल खराब है. परिसर में रचनात्मक गतिविधियां नहीं होतीं. सेमिनार नहीं होते. महिलाओं के साथ बुरा बर्ताव वे करते हैं जो उन्हें नहीं जानते. आपस में संवाद होगा तो यह सब खत्म हो जाएगा. महिला आजादी की बात करें तो हमारे यहां छह हॉस्टल हैं, उनका दरवाजा शाम नौ बजे बंद हो जाता है. कैंपस के अंदर के हॉस्टल का भी दरवाजा बंद हो जाता है. मैं अपने सामने वाले गर्ल्स हॉस्टल नहीं जा सकती. हम हॉस्टल के अंदर भी सुरक्षित नहीं हैं. हम कोशिश करेंगे कि स्थितियां सुधरें. कैंपस में भी हमने कहा है कि लैंगिक उत्पीड़न को एकदम नकार देना है, अब तक विश्वविद्यालय प्रशासन बेहद ढीला है, लेकिन मैं जानती हूं कि पीछे पड़ जाऊंगी तो इनको करना पड़ेगा. मैं पिछले साल से ही लैंगिक भेदभाव के मसले पर कोशिश कर रही हूं. विवि प्रशासन से दो साल से कह रही हूं प्रॉक्टर के नंबर और विमेन हेल्पलाइन नंबर बोर्ड पर लगा दीजिए, ताकि किसी असहज स्थिति में लड़कियां मदद ले सकें, लेकिन अब तक नहीं हुआ. वे कहते हैं कि हमारे पास पैसे नहीं हैं, जबकि दो सौ करोड़ रुपये विश्वविद्यालय ने यूजीसी को वापस कर दिए. अगर हमारे यहां विजिलेंस की जांच करा लें तो 30 प्रतिशत शिक्षक कदाचार में फंस जाएंगे. यहां का प्रशासन महिलाओं के प्रति उदासीन है. लड़के कमेंट करते हैं तो ये लोग लड़कियों को ही बुलाकर कहते हैं कि बाहर कम निकला करो. क्लास आने की जरूरत नहीं है क्योंकि यहां गुंडे रहते हैं. इस तरह का तो विश्वविद्यालय का रवैया है. हालांकि हमारी कोशिशें तब तक जारी रहेंगी जबकि हालात बदल नहीं जाते.